Nanna Westerby (SF), 2009-12-08:
Der skal ikke herske nogen tvivl om, at SF helhjertet støtter ethvert skridt i retning af mere energieffektive boliger.
I dag udgør energiforbruget i bygninger ca. 40 pct. af Danmarks samlede energiforbrug, og det koster os mere end 50 mia. kr. årligt.
Så uanset hvordan vi vender og drejer situationen, skal vi have nedbragt energiforbruget i vores boliger.
Det skal vi bl.a., fordi energi er en sparsom ressource – olien er ikke bare noget, der til evig tid vil flyde.
Så hvis vi skal undgå energikriser i fremtiden, skal vi gøre os uafhængige af de traditionelle energikilder.
En anden grund til at nedbringe energiforbruget er hensynet til klimaet.
Lige nu er verdens ledere samlet til klimatopmødet her i Danmark, og det er nok ikke gået nogens opmærksomhed forbi, at årsagen er de klimaforandringer, som vi kan se frem til, hvis ikke vi reducerer vores CO2-udslip.
Og her handler det jo bl.a. om at reducere energiforbruget i boliger.
Endelig er der også både samfundsøkonomiske og privatøkonomiske gevinster at hente ved at skrue ned for energiforbruget i vores boliger.
Privatøkonomisk er der penge at hente på mindre energiregninger, og samfundsøkonomisk er der penge sparet på mindre energiproduktion.
Dette forslag lægger som nævnt op til, at energireduktioner skal ske i forbindelse med renovering, som alligevel skal gennemføres.
Og her er det jo sund fornuft og giver god mening, at man, hvis man alligevel går i gang med et større renoveringsprojekt, bruger energibesparende elementer i den proces.
Så er der blevet snakket lidt om indeklima, og selvfølgelig er det vigtigt, at man tager højde for, at bedre isolering af vores boliger ikke betyder mere skimmelsvamp; det synes vi er meget vigtigt i SF.
På den anden side kan man jo så sige, at flere tilfælde også har vist, at bedre isolering og bedre brug af energivenlige komponenter ved renoveringsprojekter faktisk også kan give et bedre indeklima, fordi det kan tætne for noget af det træk, der er i mange huse.
Men jeg håber da, at ministeriet i de krav, der kommer til at være til de her komponenter, tager højde for indeklimaet.
I SF vil vi så også gerne sikre os, at det her forslag bliver så ambitiøst som muligt og får så stor en effekt som muligt.
F.eks. så vi gerne, at de energipriser, rentabiliteten måles ud fra, ikke bare var dagens energipriser, for de er jo lige nu meget lave på grund af den aktuelle krise.
Vi så helst, at rentabiliteten også afspejlede de forventede højere energipriser i hele komponentens levetid – både på grund af stigende priser på fossile brændsler, når vi er ude af krisen, og højere CO2-kvote-priser, i takt med at vi bliver nødt til at skærpe CO2-reduktions-kravene.
Det så vi meget gerne indregnet i den måde, man udregner rentabilitetskravene på.
Sidst vil jeg, som flere af høringssvarene også peger på, sige, at det ville være godt, hvis der blev indført kontrolforanstaltninger, så det kan kontrolleres, at komponentkravene overholdes.
Man har jo med forslag fra regeringen tidligere skruet voldsomt ned for den kommunale byggesagsbehandling, og derfor kan vi være bekymrede for, om kommunerne reelt kan udføre kontrol med, at de her komponentkrav overholdes.